* TIKTOK OHJEET   
  TikTok on tarkoitettu yli 13-vuotiaille, mutta sitä käyttävät myös huomattavasti nuoremmat lapset. On olemassa useita eri keinoja, joiden avulla sovelluksen käytöstä voi tehdä lapselle turvallisempaa.
* Tilin voi muuttaa yksityiseksi Privacy and safety -asetuksista. Tällöin käyttäjä voi hyväksyä tai hylätä seuraajapyyntöjä ja siten päättää, ketkä näkevät hänen videoitaan. Jokainen TikTokiin luotu tili on julkinen, ellei asetuksia muuta itse.
* Yksityiseltä tililtä seuraajia voi poistaa milloin tahansa. Myös blokkaaminen on mahdollista. Blokattu käyttäjä ei pääse katsomaan blokkaajan videoita tai lähettämään tälle yksityisviestejä. Yksityisviestien estäminen onnistuu myös julkiselta käyttäjätililtä. Yksityisviestit on mahdollista ottaa myös kokonaan pois päältä.
* Jos TikTokissa tulee vastaan videoita, joita käyttäjä ei halua katsoa, videota voi painaa pitkään ja napauttaa sen jälkeen ”Not Interested” -painiketta. Jatkossa käyttäjälle tarjotaan vähemmän vastaavanlaisia videoita.
* Tilin voi asettaa rajoitettuun tilaan, joka kulkee nimellä Restricted Mode. Sen saa päälle Digital Wellbeing-asetusten kautta. Kyseinen asetus rajoittaa sisältöjä, jotka eivät välttämättä sovi kaikille katsojille. Asetus vaatii salasanan, joka pitää uusia 30 päivän välein.
* Käyttäjä voi päättää, ketkä voivat kommentoida hänen videoitaan. Vaihtoehtoja on kolme: kaikki voivat kommentoida, kaverit voivat kommentoida tai kukaan ei voi kommentoida. TikTokissa kaverina oleminen tarkoittaa sitä, että kaksi käyttäjää seuraa toinen toistaan. Kommentointiasetukset voi asettaa koskemaan koko tiliä tai yksittäisiä videoita. Kommentointiasetuksiin voi määrittää myös avainsanoja, joita sisältävät kommentit estetään automaattisesti.
* TikTokin Duet-ominaisuutta voi rajoittaa tai sen voi poistaa käytöstä kokonaan. Kyseessä on eräänlainen duetto, jossa näkyvät rinnakkain kahden eri käyttäjän videot. Käyttäjä voi rajoittaa, ketkä voivat tehdä duettoja hänen videoistaan. Vaihtoehdot ovat kaikki, kaverit tai ei kukaan. Duettojen estäminen yksittäisten videoiden kohdalla on myös mahdollista.
* TikTokin käytölle voi laittaa asetuksista kahden tunnin päivittäisen aikarajan. Jos raja ylittyy, sovellus pyytää salasanaa, joka pitää määrittää, kun aikarajoitus otetaan käyttöön.
* Jos käyttäjä huomaa TikTokissa sisältöjä, jotka viittaavat vaaraan tai väärinkäytöksiin, asiasta pitää raportoida eteenpäin. Se onnistuu napauttamalla videon alalaidassa näkyvää nuolta. Tämän jälkeen valitaan Report-kohta. Tämän jälkeen aukeaa lista, jonka kautta voi ilmoittaa esimerkiksi itsetuhoisuudesta, kiusaamisesta, pornosta, terrorismista tai vihapuheesta.

[Lähde: TikTok](https://newsroom.tiktok.com/en-us/tiktok-parental-guide)